Zmena kvalifikačných predpokladov učiteľov materských škôl
Zmeny, ktoré mali nastať vo vzťahu k požadovanému vzdelaniu učiteľov MŠ od 1.9.2029, sú nanovo zadefinované. Vzhľadom na uvedené možno konštatovať, že do 31.8.2029 zostáva požadované vzdelanie učiteľov MŠ nezmenené, pretože došlo k vypusteniu ustanovenia § 10 ods. 4 a prechodného ustanovenia § 90f zákona č. 138/2019 Z. z., ktorý súvisí s úpravou vyžadovaného stupňa vzdelania učiteľa MŠ na najmenej vysokoškolské vzdelanie prvého stupňa. Vypustené bolo aj ustanovenie, ktoré ukladá povinnosť učiteľom MŠ, ktorí nemajú vysokoškolské vzdelanie, absolvovať inovačné vzdelávanie v oblasti pedagogiky predprimárneho vzdelávania v rozsahu 50 až 100 hodín do 7 rokov od začiatku výkonu pracovnej činnosti a potom každých 7 rokov. V tomto prípade sa zohľadnila skutočnosť, že absolvovaním inovačného vzdelávania si PZ nezvyšuje kvalifikáciu a zároveň za absolvovanie tohto inovačného vzdelávania PZ nemal nárok na príplatok za profesijný rozvoj. Preto v § 64 ods. 2 písm. a) štvrtý bod zákona č. 138/2019 Z. z. je s účinnosťou od 1.1.2026 ustanovené, že príplatok za profesijný rozvoj patrí za absolvovanie inovačného vzdelávania za každých 50 hodín, a to bez akýchkoľvek ďalších vylúčení v tomto smere – napr. za absolvovanie inovačného vzdelávania v oblasti pedagogiky predprimárneho vzdelávania absolvované učiteľom MŠ podľa už vypusteného § 10 ods. 4 zákona č. 138/2019 Z. z. Preto učitelia materských škôl, ak splnia zákonné podmienky podpory profesijného rozvoja, dostanú príplatok za inovačné vzdelávanie bez obmedzenia oblasti jeho zamerania (podmienka súladu s plánom profesijného rozvoja musí byť zachovaná).
Vysokoškolské vzdelanie prvého stupňa bude povinné až od 1.9.2029, a to pre učiteľa materskej školy, ktorý poskytuje výchovu a vzdelávanie deťom, pre ktoré je predprimárne vzdelávanie povinné v poslednom roku pred plnením povinnej školskej dochádzky, a deťom, ktoré pokračujú v plnení povinného predprimárneho vzdelávania. Úplné stredné odborné vzdelanie (vždy však požadovaného zamerania) sa vyžaduje ako minimálny stupeň požadovaného vzdelania, ak ide o učiteľa materskej školy okrem učiteľa materskej školy pre 5-ročné deti a deti pokračujúce v povinnom predprimárnom vzdelávaní pred nástupom na základnú školu, a to od 1.9.2029.
Kvalifikačné predpoklady pedagogického asistenta a jeho zaradenie do kariérového stupňa
Podľa § 10 ods. 8 zákona č. 138/2019 Z. z. v znení účinnom 1.1.2026 od pedagogického zamestnanca, ktorý splnil kvalifikačné predpoklady na výkon pracovnej činnosti v kategórii učiteľ absolvovaním doplňujúceho pedagogického štúdia a je zaradený v kategórii pedagogický asistent, sa nevyžaduje absolvovanie rozširujúceho modulu doplňujúceho pedagogického štúdia pre kategóriu pedagogický asistent. V dôsledku tejto zmeny aj učiteľ, ktorý má vzdelanie v inom odbore ako učiteľstvo a získal svoju učiteľskú kvalifikáciu doplňujúcim pedagogickým štúdiom na získanie kvalifikačného predpokladu na výkon pracovnej činnosti v kategórii učiteľ podľa § 43 ods. 1 písm. a) zákona č. 138/2019 Z. z., nepotrebuje už žiadne ďalšie vzdelanie. Zároveň z § 28 ods. 3 zákona č. 138/2019 Z. z. bola vypustená veta, že pedagogický asistent môže byť zaradený najvyššie do kariérového stupňa pedagogický asistent s prvou atestáciou, čím je otvorená možnosť zaradenia aj do vyššieho kariérového stupňa.








Bezúhonnosť
Bezúhonnosť sa bude preukazovať výpisom z registra trestov pre prácu s deťmi a mládežou.
Zavádza sa inštitút skončenia pracovného pomeru zo zákona z dôvodu:
a) nesplnenia predpokladu bezúhonnosti,
b) neposkytnutia osobných údajov na účel vydania výpisu z registra trestov pre prácu s deťmi a mládežou,
c) straty bezúhonnosti.
Ak oznámenie regionálneho úradu školskej správy (ďalej ako „RÚŠS“) obsahuje informáciu, že PZ alebo OZ nespĺňa predpoklad bezúhonnosti a PZ alebo OZ nepodá voči oznámeniu RÚŠS námietku v lehote 10 dní, pracovný pomer sa skončí najneskôr uplynutím kalendárneho mesiaca, v ktorom bolo doručené oznámenie o nesplnení predpokladu bezúhonnosti. Ak vyhodnotenie námietky obsahuje informáciu, že PZ alebo OZ nespĺňa predpoklad bezúhonnosti, nepovažuje sa na účely tohto zákona za bezúhonného a pracovný pomer sa skončí najneskôr uplynutím kalendárneho mesiaca, v ktorom bolo doručené vyhodnotenie námietky obsahujúce oznámenie o nesplnení predpokladu bezúhonnosti.
Ak bol PZ alebo OZ právoplatne odsúdený za úmyselný trestný čin, pracovný pomer sa skončí najneskôr uplynutím kalendárneho mesiaca, v ktorom sa o tejto skutočnosti zamestnávateľ dozvedel.
Ak PZ alebo OZ neposkytne na účel preukázania bezúhonnosti údaje potrebné na vyžiadanie odpisu registra trestov, nepovažuje sa na účely tohto zákona za bezúhonného a pracovný pomer sa skončí najneskôr do desiatich dní od uplynutia lehoty podľa § 15a ods. 2, t. j. PZ/OZ poskytne na účel preukázania bezúhonnosti najneskôr do 30 dní po uzavretí pracovnoprávneho vzťahu RÚŠS údaje potrebné na vyžiadanie odpisu registra trestov. V danom prípade novela zákona č. 138/2019 Z. z. jednoznačne ustanovuje, že pracovný pomer sa v danom prípade skončí a skončí sa zo zákona, resp. na základe splnenia podmienok vyplývajúcich zo zákona. V danom prípade teda nie je treba dávať výpoveď zo strany zamestnávateľa, ale zamestnávateľ len pošle zamestnancovi oznámenie o skončení pracovného pomeru, ak PZ alebo OZ neposkytne na účel preukázania bezúhonnosti údaje potrebné na vyžiadanie odpisu registra trestov.

